b'\n_START_ARTICLE_\nIriomotenkissa\n_START_SECTION_\nTuntomerkit ja elintavat\n_START_PARAGRAPH_\nIriomotenkissanaaraan pituus on keskim\xc3\xa4\xc3\xa4rin h\xc3\xa4nn\xc3\xa4n tyvest\xc3\xa4 kuonoon mitattuna noin 50 cm, josta h\xc3\xa4nt\xc3\xa4 on noin 25 cm. Urokset ovat hiukan suurempia. Iriomotenkissa on siis samankokoinen kuin kesykissa, mutta sen h\xc3\xa4nt\xc3\xa4 on tuuheampi ja lyhyempi kuin kesykissan. Lajin kissojen turkki on tummanharmaa, ja siin\xc3\xa4 on tihe\xc3\xa4sti mustia pilkkuja, jotka muodostavat juovanauhoja. Kissan paino on noin 4\xe2\x80\x937 kg._NEWLINE_Kissojen elinymp\xc3\xa4rist\xc3\xb6\xc3\xb6n kuuluvat rannat ja mets\xc3\xa4t. Se el\xc3\xa4\xc3\xa4 maan tasalla mutta on my\xc3\xb6s taitava kiipeilij\xc3\xa4. Iriomotenkissan p\xc3\xa4\xc3\xa4asiallista saalista ovat \xc3\xa4yri\xc3\xa4iset, kotilot, liejury\xc3\xb6mij\xc3\xa4t ja maalle nousevat pikkukalat.\n_START_SECTION_\nLajin historiaa ja nykyp\xc3\xa4iv\xc3\xa4\xc3\xa4\n_START_PARAGRAPH_\nLaji on vaarassa kuolla sukupuuttoon. Niit\xc3\xa4 arvellaan olevan j\xc3\xa4ljell\xc3\xa4 en\xc3\xa4\xc3\xa4 alle sata yksil\xc3\xb6\xc3\xa4. Iriomotenkissan uhanalaisuus johtuu luultavasti siit\xc3\xa4, ett\xc3\xa4 sen asuinalue on eritt\xc3\xa4in pieni. Iriomotenkissa asuu Iriomoten saarella Okinawan l\xc3\xa4\xc3\xa4niss\xc3\xa4 Japanissa. Laji onkin nyky\xc3\xa4\xc3\xa4n suojelukohde._NEWLINE_Kissalajin l\xc3\xb6ysi el\xc3\xa4intieteilij\xc3\xa4 Yoshinori Imaizumi Irimotensaarelta vuonna 1965, jolloin laji her\xc3\xa4tti suurta huomiota sek\xc3\xa4 Japanissa ett\xc3\xa4 muualla. Aluksi iriomotenkissa luokiteltiin omaksi Mayailurus-suvun lajikseen, mutta nykyisen k\xc3\xa4sityksen mukaan se on luokiteltu Prionailurus-sukuisen leopardikissan alalajiksi.'